Krokodili

Krokodili (Crocodilia) su red tropskih grabežljivaca. Uz ptice, to su jedini do danas preživjeli "potomci" velike grupe gmizavaca, Archosaura. Njihovi najbliži živući srodnici su ptice. Njihovo srodstvo je dokazivo cijelim nizom osobina, ali prije svega građom sistema krvotoka. Zbog koštanog oklopa, krokodile nazivaju i oklopljenim gušterima.

Svi danas živući krokodili žive u rijekama i jezerima tropskih i suptropskih područja, jedino Crocodylus porosus može živjeti i u moru, a često se pojavljuje uz obale različitih ostrva. Kao prilagodbu životnoj okolini, ove životinje jako dobro plivaju i prikrivaju se u vodi tako, da miruju uronjeni u vodu pri čemu iz vode izviruju jedino oči i nozdrve. Poznatije vrste su nilski krokodil, gangeski gavijal, misisipski aligator i obični kajman.

 Osobine 
Građa tijela kao i fiziologija današnjih krokodila je prilagođena životu u vodi. Tu spada vodoravno spljošteno tijelo sa uglavnom isto spljoštenom gubicom, dok im je rep spljošten postrano, a krokodili ga koriste uglavnom kao kormilo. U zavisnosti od vrste, tijelo im može biti dugo od 1,20 pa do 7 m, a nađeni su fosili dugi i do 12 metara. Krokodili rastu cijelog života.

 Glava 
Lobanja im je izdužena, a oči su tokom evolucije pomaknute visoko prema vrhu lobanje. Na očima imaju tri kapka, gornji, donji i migavicu. Nosnice, smještene na vrhu gubice povezane su sistemom kanala sa dušnikom, tako da mogu disati i punih ustiju, a kad su pod vodom, mogu ih, kao i ušni otvor, hermetički zatvoriti. Većina krokodila ima relativno široku gubicu koja omogućava raznovrsnu prehranu. Jedini izuzetak su gavijali koji se hrane pretežno ribama i imaju izrazito usku i izduženu gubicu.

Lobanja krokodila je kompaktna. Njen jedini pokretni dio je donja čeljust. Na gornjoj strani gubice i stražnjem dijelu glave su kosti lobanje srasle sa kožom koja je neposredno iznad njih, između kože i kostiju tvori se krečnjački sloj, Crusta calcarea.

Čunjasti zubi imaju samo jedan vrh i tekodontni su, smješteni su u udubljenjima gornje i donje čeljusti. U zavisnosti od vrste, broja, oblika i dužine zubi variraju. Kad imaju zatvorenu gubicu, kod aligatora su zubi donje čeljusti smješteni unutar reda zuba gornje čeljusti, dok kod pravih krokodila četvrti zub donje čeljusti ulazi u udubljenje u gornjoj čeljusti i vidljiv je izvana. Krokodili redovno mijenjaju zube, pri čemu se "zamjenski zubi" razvijaju u šupljinama "aktivnih zubi". Svaki zub se zamijeni u roku od dvije godine, pri čemu se prednji mijenjaju češće od stražnjih.

 Oklop 
Krokodili su ime "oklopljeni gušteri" dobili po svom ljuskastom oklopu koji je, naročito na leđima, ojačan koštanim pločama. Pri tome se završni sloj kože, epiderma, sastoji od različitog broja slojeva kolagenskih vlakana. U najranijim periodima života životinje ona ima dva do tri takva sloja, a tokom života se pod njih slažu novi, tako da kod jednog odraslog američkog aligatora mogu biti i do 24 takva sloja jedan ispod drugog. Krokodili ne mijenjaju "košuljice" kao neki drugi reptili. Vanjski sloj se obnavlja samo jednostavnim trošenjem ribanjem.

Rožnate leđne ljuske sastoje se od crepasto složenih rožnatih pločica koje se nazivaju leđni štit. Ispod tog štita smještene su koštane ploče, čiji broj variira zavisno od vrste od četiri do deset takvih ploča, uvijek složenih uzdužno. I na šiji životinje su ispod rožnatih ljuski smještene koštane pločice, a pri tome čine uzorak tipičan za pojedinu vrstu. I trbuh životinje prekriven je takvim štitom, ali gotovo kod ni jedne vrste taj štit nije podložen koštanim pločicama. Leđne i trbušne rožnate ljuske tvore na repu prstenove koji od korijena repa imaju dva reda ljuskavih zubaca, koji se prema kraju približavaju i pred krajem repa prelaze u jedan red tih zubaca. Ova zaštita je to snažnije razvijena što je vrsta manja. S veličinom vrste zaštita je slabija, jer je životinja zaštićena već svojom veličinom.

 Način života 
 Okolina 
mini|250px|desno|Odozgo prema dole: glava američkog aligatora (Alligator mississippiensis), niskog krokodila (Crocodylus niloticus) i indijskog gavijala (Gavialis gangeticus)
Sve danas živuće vrste prilagođene su građom tijela i načinom života semiakvatičnom životu, pri čemu životinje velik dio života provode u vodi. Uz samo jedan izuzetak (Crocodylus porosus), svi krokodili žive pretežno u slatkoj vodi, ali se mogu sresti u bočatoj vodi kao i u slanoj vodi u blizini morske obale. Pri tome, neke vrste daju prednost otvorenim vodama jezera i većih rijeka, dok druge biraju potoke i žive u obalnom pojasu. Nastanjuju tropska područja, uz izuzetak dvije vrste aligatora koji žive u sjevernijim područjima, ali samo tamo, gdje su blage zime. Uz ova svojstva, njihova pojavnost zavisi i od količine moguće lovine, povoljnih mjesta za polaganje jaja, veličini konkurencije ali i o izlovu kojem su izloženi.

 Lov i prehrana 
Svi krokodili su mesožderi. Gotovo sve vrste love bilo koji plijen koji mogu uhvatiti ali i obzirom na veličinu savladati. Vrlo malo vrsta su specijalizirani samo na određene vrste plijena. To su samo vrste s uskim gubicama i zubima poput vrše (gavijali i australijski krokodil) koji su se specijalizirali za lov na ribe. Mlade životinje i manje vrste love pretežno insekte, žabe i male sisare, dok odrasle životinje velikih vrsta love sve što mogu uhvatiti. Nije rijetkost niti kanibalizam prije svega mladih jedinki iste vrste. Uprkos svom tromom izgledu, krokodili reagiraju izuzetno brzo, a vrlo su okretni i na suhom.

 Parenje i socijalno ponašanje 
Krokodili polažu jaja u gnijezda. Razlikuju se dva osnovna tipa gnijezda:

 brežuljkasta gnijezda ženka slaže od biljnog materijala koji kasnije procesom truhljenja "proizvodi" potrebnu toplinu za valjenje jaja,
 jamasta gnijezda su jame koje ženka iskapa, a prekriva ih biljnim materijalom.

Ženka krokodila polaže između 20 i 80 jaja u tako pripremljena gnijezda. Razvoj mladunaca zavisi od temperature (zavisnost spola o temperaturi u leglu) u leglu. Njihova jaja nemaju spolne hromosome, pa se zbog toga iz svakog jaja potencijalno mogu razviti jedinke oba spola. Ako jaja sazrijevaju pri temperaturi od oko 30° Celzija, iz jaja se legu ženke, a ako je temperatura u gnijezdu oko 34° iz jaja će se izleći isključivo mužjaci. Ako su jaja položena na raznim dubinama gnijezda, velika je vjerovatnoća da će se izleći mladunci različitog spola.

Kad odrastu, korokodili nemaju prirodnih neprijatelja, ali njihove mladunce ugrožavaju ptice, varani, ili čak i pripadnici iste vrste. Tako se procjenjuje, da oko 90% krokodila stradava u mladenačkom periodu, ili čak još kao embrio. Čitav niz grabežljivaca dolazi u obzir kao mogući neprijatelji krokodila u tom vrlo ranom periodu njihovog života. Pored toga, embriji mogu uginuti i zbog loših klimatskih uvjeta kao i ako se u gnijezdu razviju gljivice. Kod velikog broja vrsta krokodila ženke ostaju pored gnijezda i štite ga od pljačkaša. Neposredno pred izlijeganje, mladunci se javljaju kreketavim glasovima, i tada majka pomaže mladuncima otkapajući gnijezdo. Uzima ih u gubicu, nosi ih do vode i još neko vrijeme ostaje uz mladunce štiteći ih od grabežljivaca ali i od pripadnika vlastite vrste. 

 Sistematika 
mini|280px|Sundski gavijal
Danas živući krokodili dijele se u tri grupe sa statusom porodica (alternativno, često ih se prikazuje kao jednu porodicu Crocodylidae a tri grupe kao potporodice unutar nje). Pri tom se porodica gavijala sastoji od samo jedne recentne vrste, indijskog gavijala iako novija saznanja govore da bi i sundski gavijal isto mogao pripadati porodici pravih gavijala a ne pravim krokodilima, porodici u koju je danas svrstan. Obje vrste imaju upadljivo duge i uske čeljusti. Crocodylidae ili pravi krokodili prepoznatljivi su po udubini u gornjoj čeljusti u koju ulazi četvrti zub donje čeljusti tako, da je izvana vidljiv. Kod aligatora (Alligatoridae) se kod zatvorenih čeljusti ne vide zubi, a i njuška im je šira i nešto kraća nego kod krokodila.

 Gavialidae
 Gavialis gangeticus  - indijski gavijal
 Pravi krokodili (Crocodylidae)
 Crocodylus porosus - morski krokodil 
 Crocodylus niloticus - nilski krokodil
 Crocodylus rhombifer - kubanski krokodil 
 Crocodylus acutus - američki krokodil
 Crocodylus intermedius - orinoški krokodil
 Crocodylus palustris - močvarni krokodil
 Crocodylus siamensis - sijamski krokodil
 Crocodylus mindorensis - filipinski krokodil
 Crocodylus moreletti - meksički krokodil
 Crocodylus novaeguinea - novogvinejski krokodil
 Crocodylus johnsonii - australijski krokodil
 Crocodylus cataphractus - oklopljeni krokodil
 Ostaeolaemus tetraspis - patuljasti krokodil
 Tomistoma schlegelii - sundski gavijal ili "lažni gavijal"
 Aligatori (Alligatoridae)
 Alligator mississippiensis - misisipski aligator, često i "američki aligator"
 Alligator sinensis - kineski aligator
 Caiman crocodilus - kajman naočar
 Caiman latirostris 
 Caiman yacare (nejasan status)
 Melanosuchus niger
 Paleosuchus trigonatus 
 Paleosuchus palpebrosus

Tačni rodbinski odnosi pojedinih vrsta krokodila između sebe kao i prema drugim grupama unutar reda krokodila su još uvijek uglavnom nejasni. Ovdje se daje prikaz jedne uglavnom prihvaćene hipoteze.

 Vanjski linkovi 

 http://www.crocodilian.com/ 

Kategorija:Reptili